| Troita lacustre americana |
| --- |
|  |
| Estado de conservación |
| *Non avaliado* |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Actinopterygii |
| Orde: | Salmoniformes |
| Familia: | Salmonidae |
| Subfamilia: | Salmoninae |
| Xénero: | *Salvelinus* |
| Especie: | ***S. namaycush*** |

 |
| Nome binomial |
| ***Salvelinus namaycush***(Walbaum, 1792) |
| Sinonimia |
| *Véxase o texto* |

Larvas de troita lacustre americana ao saíren dos ovos
**Troita lacustre americana** *(Salvelinus namaycush*) é unha troita a de auga doce que vive principalmente nos lagos oligótrofos do setentrión de América do Norte.

Distribución
------------

Dende unha perspectiva zooxeográfica, a troita lacustre americana ten unha distribución relativamente reducida. É orixinaria do norte de América do Norte, atópase en case todo o Canadá, mais tamén de Alasca e nos estados dos Estados Unidos que bordean os Grandes Lagos. A troita lacustre introduciuse amplamente en augas non nativas do resto de América do Norte  e en moitas outras partes do mundo, en Europa xa se introduciu entre 1881 e 1885, pero tamén en América do Sur, Marrocos, o Xapón e Nova Zelandia. Na década de 1890 introduciuse legalmente nos lagos Shoshone, Lewis e Heart do Parque Nacional de Yellowstone, e na década de 1980 introduciuse, accidental ou ilegalmente no lago Yellowstone, onde agora se considera invasora .

Descrición
----------

A troita lacustre americana é un dos salmónidos máis grandes, xunto co salmón real e o *Hucho taimen* e a meirande troita; o seu crecemento varía segundo o alimento ao seu dispor e da latitude da masa de auga. Pode acadar máis do metro de lonxitude e pasar dos 30 kg de peso. O maior exemplar coñecido capturouse no lago Athabasca en 1961, pesaba 46,3 kg e tiña unha lonxitude de 126 cm. Así e todo, o normal é que a súa lonxitude estea entre os 61 e os 91 cm e o seu peso entre 7 e 18 kg, o maior capturado con pana de pescar tiña un peso de 32,65 kg e a súa captura foi en 1995 en Gran Lago do Oso .

Presenta un corpo longo cheo de pequenas manchas pálidas sobre fondo máis escuro, e que varía de verde claro ou gris a verde escuro, marrón ou case negro. As súas aletas pectorais e pelvianas amosan no bordo unha banda branca. É un peixe de crecemento lento, chega á madurez tarde, entre os 6/7 anos no sur e os 13 anos no norte. Animal lonxevo, pode vivir ata os 30 e como máximo 50 anos.

Hábitat
-------

A troita lacustre americana require augas frías e ricas en osíxeno. Son peláxicos, sobre todo durante o período estival e nos lagos dimícticos, a miúdo viven a profundidades de entre 20 e 60 metros, aliméntanse no termoclima principalmente de corégonos de Artedi e de *Osmerus mordax* e agás moi raras excepcións non frecuentan as ribeiras nin o medio mariño .
Ao ser un peixe de crecemento lento, propio das augas oligotróficas, e moitas poboacións autóctonas resultaron gravemente danadas polos efectos combinados da actividade das instalacións eclosionadoras e da sobrepesca. Outra ameaza é a acidificación, que pode ter efectos a longo prazo sobre as poboacións tanto por danos directos como pola redución nas poboacións das súas presas (p. ex. *Mysis relicta* ) .

Hai tres subespecies de troita lacustre, a común *Salvelinus namaycush namaycush* , a *Salvelinus namaycush siscowet* e a menos común *Salvelinus namaycush huronicus*. Algúns lagos non teñen peixes de presa peláxicos durante o período de estratificación estival e a troita lacustre americana actúa como planctívoro, e nestes casos os exemplares abondan, medran moi lentamente e chegan a madurez con tamaños relativamente pequenos. Naqueles lagos que conteñen presas de augas profundas, a troita lacustre faise piscívora e os exemplares medran moito máis rápido, maduran a un tamaño maior e son menos abundantes. 

 Aspecto da troita lacustre americana durante a desova.
No Lago Superior conviven a común *S. n. namaycush* e *S. n. siscowet*. A común adoita permanecer en augas menos profundas, mentres que a siscowet permanece en augas máis fondas. A troita lacustre común é máis delgada ca relativamente gordecha siscowet. O número de siscowet diminuíu moito ao longo dos anos por mor da extinción local dalgunhas das presas coregoninas de augas profundas e máis á sobreexplotación. Os siscowet tenden a crecer máis grandes e gordos e atraeron un grande interese comercial no século pasado. As súas poboacións repuntaron dende 1970.

Híbridos
--------

Sábese que a troita de lago hibrida na natureza coa *Salvelinus fontinalis*; estes híbridos, son polo xeral estériles pero nalgúns lagos existen poboacións autosuficientes fértiles. Tamén se crían artificialmente en criadeiros e introducíronse en moitos lagos de América do Norte.

Pesca comercial
---------------

Pescadores descargando troitas lacustres americanas; parte dun mural de 1940 na oficina de correos de Sturgeon Bay.
A troita lacustre pescábase comercialmente nos Grandes Lagos ata que a introdución da lamprea, a sobrepesca e a contaminación extinguiron ou diminuíron ata o extremo o número de exemplares. A pesca comercial aínda existe nalgunhas áreas dos Grandes Lagos e lagos do norte do Canadá como o Gran Lago do Escravo ou o Gran Lago do Oso A pesca tradicional e comercial da especie polos ojibwe no Lago Superior está permitida en virtude de varios tratados e está regulada pola Comisión de Peixe e Vida Silvestre dos Grandes Lagos (GLIFWC).

Notas
-----

1. ↑  Lahuerta, F. e Vázquez, F. X. (2000). *Vocabulario multilingüe de organismos acuáticos*. Santiago de Compostela: Xunta de Galicia. p. 61.
2. ↑  Claude Lassus (1992). *Évaluation des modes de gestion de la faune aquatique*. Ministère du Loisir, de la Chasse et de la Pêche, Québec. p. 30.
3. ↑  "Salvelinus namaycush Lake trout". *Animal Diversity Web*.
4. ↑  "Salvelinus namaycush (Walbaum in Artedi, 1792)". *USGS*.
5. ↑  Bruslé, Jacques e Quignard, Jean-Pierre (2013). *Biologie des poissons d'eau douce européens*. Lavoisier. p. 147.
6. ↑  "Salvelinus namaycush (lake trout)". *Invasive Species Compendium*.
7. ↑  Munro, Andrew R. McMahon, Thomas E. e Ruzycki, James R. (2006). "Where Did They Come From? Natural Chemical Markers Identify Source and Date of Lake Trout Introduction in Yellowstone Lake" (PDF). *Yellowstone Science* **14** (2).
8. ↑  Fondation de la faune du Québec (1996). *Habitat du poisson: le touladi* (PDF). p. 4.
9. ↑  Nelson, Joseph S. e Patez, Martin J. (1992). *The Fishes of Alberta*. The University of Alberta Press. p. 293.
10. ↑  "Trout, lake (Salvelinus namaycush)". *IGFA*.
11. ↑  Soctt, W. B. e Crossman, E. J. (1974). *Poissons d'eau douce du Canada*. Ministre des Approvisionnements et Services Canada. p. 238.
12. ↑  "Touladi". *MFFP-Poissons du Québec*.
13. ↑  Harris, Les N. Swanson, Heidi K. e Malley Brendan K. (2020). "Anadromy and marine habitat use of Lake trout (Salvelinus namaycush) from the central Canadian Arctic". *Journal of Fish Biology* **96** (6): 1489–1494. ISSN 1095-8649. doi:10.1111/jfb.14305.
14. ↑  Ogden, Lesley Evans (9 de outubro de 2018). "Acid Rain: Researchers Addressing Its Lingering Effects". *BioScience* **68** (11). ISSN 0006-3568. doi:10.1093/biosci/biy113.
15. ↑  Ihssen, P. E.; Spangler, G. R. (1980). "The splake, a hybrid charr Salvelinus namaycush x S. fontinalis". En Balon, E. K. *Charrs, Salmonid Fishes of the Genus Salvelinus*. Dr. W. Junk Publishers. pp. 841–887.
16. ↑  "Salvelinus namaycush (Walbaum, 1792). Lake trout". *fishbase.de*. Arquivado dende o orixinal o 24 de abril de 2022. Consultado o 24 de abril de 2022.
17. ↑  "Lake Superior Treaty Fishery". *GLIFWC*.

|  |  |
| --- | --- |
| Control de autoridades | 
* Wd: Q469946
* EBID: ID

 |

|  |  |
| --- | --- |
| Identificadores taxonómicos | 
* BioLib: 15818
* Dyntaxa: 206233
* EOL: 205277
* EPPO: SALVNA
* FE: 304765
* FE-New: ID
* FishBase: 248
* GBIF: 2351327
* iNaturalist: 111991
* IRMNG: 10810930
* ISC: 65327
* ITIS: 162002
* NBN: NHMSYS0021109787
* NCBI: 8040
* TAXREF: 67819
* WoRMS: 567548

 |

|  |  |
| --- | --- |
| Identificadores | 
* UMLS: C0327955
* UNII: A4KQ856VAC

 |